**Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax.: (36) 550-328**

**e-mail: jegyzo@kerecsend.hu**

***J e g y z ő k ö n y v***

***Kerecsend Község Önkormányzata Képviselő-testületének***

 ***2023. augusztus 28-i soros, nyílt képviselő-testületi üléséről***

*A jegyzőkönyv 120-131-ig számozott oldalt tartalmaz.*

**J E G Y Z Ő K Ö N Y V**

Készült: 2023. augusztus 28-án Kerecsend Község Önkormányzata Képviselő-testületének soros, nyílt képviselő-testületi ülésén (Kerecsend, Fő u. 55., 17:00 óra)

***Jelen vannak:***

Sári László polgármester

dr. Szász Kata jegyző

Forgácsné Román Rita alpolgármester

Fónad István képviselő

Nagy Ferenc képviselő

Burai József képviselő

Schönberger Csaba Jakob NNÖ-elnök

Barna Erika Berekerdő óvodavezető

Simon Miklósné családsegítő munkatárs

Békési Eszter jegyzőkönyvvezető

1 fő helyi lakos

**Az ülésen elfogadott rendeletek:**

|  |  |
| --- | --- |
| 10/2023. (VIII.28.) önkormányzati rendelete  | Kerecsend Község Önkormányzata Képviselő-testületének 10/2023. (VIII.28.) önkormányzati rendelete a szociális ellátásokról szóló 11/2021. (X.25.) önkormányzati rendeletének módosításáról |
| 11/2023. (VIII.28.) önkormányzati rendelete  | Kerecsend Község Önkormányzata Képviselő-testületének 11/2023. (VIII.28.) önkormányzati rendelete a hulladékgazdálkodásról és a közterületek tisztántartásáról szóló 6/2015. (IV.10.) önkormányzati rendeletének módosításáról |

**Az ülésen elfogadott döntések:**

|  |  |
| --- | --- |
| 60/2023. (VIII.28.) határozat | 2022. évi belső ellenőrzés határozat |
| 61/2023. (VIII.28.) határozat | 2023. évi belső ellenőrzés terv határozat |
| 62/2023. (VIII.28.) határozat | Számlavezető bankváltás határozat |
| 63/2023. (VIII.28.) határozat | Berekerdő óvoda pedasszisztens határozat |
| 64/2023. (VIII.28.) határozat | Családsegítő szakmai program határozat |
| 65/2023. (VIII.28.) határozat | Házi gondozás szakmai program határozat |

*NAPIREND*

1. Tájékoztató a lejárt határidejű határozatok végrehajtásáról és az előző testületi ülés óta tett intézkedésekről

előadó: Sári László polgármester

1. A hulladékgazdálkodásról és a közterületek tisztántartásáról szóló 6/2015. (IV.10.) önkormányzati rendelet módosítása

előadó: dr. Szász Kata jegyző

1. A szociális ellátásokról szóló 11/2021. (X.25.) önkormányzati rendelet módosítása

előadó: dr. Szász Kata jegyző

1. 2022. évi belső ellenőrzési beszámoló és 2023. évi belső ellenőrzési terv

előadó: dr. Szász Kata jegyző

1. Számlavezető bank előterjesztés

előadó: Sári László polgármester

1. Berekerdő Óvoda kérelme

előadó: Barna Erika óvodavezető

1. A Kerecsendi Családsegítő- és Gyermekjóléti Szolgálat szakmai programjának felülvizsgálata

előadó: Simon Miklósné családsegítő

1. Egyebek

**Sári László polgármester**

Tisztelettel köszöntök mindenkit a mai soros, képviselő-testületi ülésünkön. Külön köszöntöm a megjelent állandó meghívott vendégeket Barna Erika óvodavezetőt és Schönberger Csaba Jakob német nemzetiségi önkormányzat elnökét, valamint Simon Miklósné családsegítőt, aki a 7. napirendi pontunk előadója. Megállapítom, hogy határozatképesek vagyunk. Prokaj Milán képviselő és Suha József alpolgármester jelezték, hogy nem tudnak részt venni a mai ülésen. Amennyiben a meghívóban szereplő napirendekkel kapcsolatban nincs más javaslat, aki elfogadja, hogy a kiküldött napirendek szerint haladjunk, kérem szavazzon!

A képviselő-testület elfogadta az ülés napirendjét.

**1. napirendi pont**

**Sári László polgármester**

Megtartja tájékoztatóját az elmúlt testületi-ülés óta tett intézkedésekről és a lejárt határidejű határozatok végrehajtásáról. A tájékoztató mellékletként csatolva.

A képviselő-testület tudomásul vette a tájékoztatót, kérdés/észrevétel nem volt.

**2. napirendi pont**

**Sári László polgármester**

A rendelet módosításával kapcsolatban átadnám a szót jegyző kisasszonynak.

**dr. Szász Kata jegyző**

Ez év június 1. napjától a hulladékgazdálkodás megszűnt eddigi formájában és a MOL-MOHU hulladék gazdálkodási koncepció keretében központosításra került a teljes hulladékgazdálkodás és hulladékfeldolgozás. Ennek keretein belül a jelenlegi szabályozás nem teszi lehetővé, hogy az önkormányzatok rendeletben szabályozzák a hulladékgazdálkodást. Így a törvényességi osztálytól jött felhívás, hogy szeptember közepéig, minden olyan helyi rendeletet, ami szabályozza a hulladékgazdálkodást hatályon kívül kell helyezni, vagy az erre vonatkozó rendelkezéseket törölni. Mivel itt a hulladékgazdálkodás és a közterületek tisztántartása egy rendeletben van, így az én javaslatom, hogy ezt a rendeletet meghagyjuk, csak a hulladékgazdálkodásról szóló paragrafusok kerülnek hatályon kívül helyezésre. Ezzel a módosítással, a közösségi együttélés szabályairól szóló rendeletet nem kell módosítanunk. Ezzel kapcsolatban van-e kérdés?

**Sári László polgármester**

Amennyiben nincs kérdés- észrevétel, névszerinti szavazást kérek!

Sári László igen

Forgácsné Román Rita igen

Fónad István igen

Burai József igen

Nagy Ferenc igen

*A képviselő testület egyhangú név szerinti szavazással (öt igen szavazattal) az alábbi rendeletet fogadta el:*

**Kerecsend Község Önkormányzata Képviselő-testületének**

**11/2023. (VIII.28.) önkormányzati rendelete**

**a hulladékgazdálkodásról és a közterületek tisztántartásáról szóló**

**6/2015. (IV.10.) önkormányzati rendeletének módosításáról**

**3. napirendi pont**

**Sári László polgármester**

Szintén rendelet módosítás szerepel a napirendben, átadnám a szót jegyző kisasszonynak.

**dr. Szász Kata jegyző**

A szociális rendelet kerülne pontosításra, mely két elemből tevődik össze. Az egyik, hogy most a rendelet úgy szabályozza a havi rendszeres pénzbeli támogatás összegének kifizetése minden hónap 5. napjáig esedékes. Ebben a hónapban felmerült az a probléma, hogy az 5.-ike hétvégére esett és a kifizetést hamarabb nem tudtunk megoldani. Itt lenne egy mögöttes rendelkezés – az Ákr. és a Ptk is egységesen kezeli az eljárási határidőket, hogy amennyiben a határidő munkaszüneti napra esik, úgy az a következő munkanapon esedékes. Ez kerülne be ebbe a szabályozásba. A másik módosítással azt a problémát szeretnénk kezelni, hogy az elmúlt időszakban megnövekedett azoknak a lakosoknak a száma, akik nem számlaszámra utalással, hanem kézpénzben kívánják felvenni a lakhatási támogatást. Ahogy ebben a módosításban szerepel, írásbeli kérelemre, rendkívüli élethelyzetre hivatkozva adhatunk méltányosságot polgármesteri, illetve jegyzői engedéllyel, hogy kézpénzben kerülhessen kifizetésre a lakhatási támogatás és maximum három hónapos időtartamra. A pénzügyes kollégának és nekünk is plusz időt és energiát jelent a kézpénzes kifizetések kezelése, a pénzmozgatás.

**Sári László igen**

Lehet olyan rendkívüli eset, hogy utalás előtt valaki előlegként kikéri, de ezeket a helyzeteket amennyire lehet, megpróbáljuk kezelni. Nagyon sok plusz munka jelentkezik egy-egy ellenőrzéssel, pályázattal kapcsolatban. Azon a héten nagyon sok határidős munka volt és arra nem volt kapacitásunk, hogy plusz pénztárt nyissunk. Valakinek kérdés, észrevétel van-e? Amennyiben nincs, ismét névszerinti szavazást kérnék!

Sári László igen

Forgácsné Román Rita igen

Fónad István igen

Burai József igen

Nagy Ferenc igen

*A képviselő testület egyhangú név szerinti szavazással (öt igen szavazattal) az alábbi rendeletet fogadta el:*

**Kerecsend Község Önkormányzata Képviselő-testületének**

**10/2023. (VIII.28.) önkormányzati rendelete**

**a szociális ellátásokról szóló**

**11/2021. (X.25.) önkormányzati rendeletének módosításáról**

**4. napirendi pont**

**dr. Szász Kata jegyző**

Ebben a napirendi pontban 2 határozatot kellene elfogadnia a testületnek, a 2022. évi belső ellenőrzésről szóló beszámolót, illetve a 2023. évi belső ellenőrzési tervet. A tavalyi évben nem valósult meg az ellenőrzés. Nem került sor a kapcsolatfelvételre a belső ellenőrrel. A kitűzött cél a pályázati anyagok ellenőrzése lett volna, de én nem éreztem úgy hogy ez szükséges volna, mivel folyamatosan visszamenőleg is ellenőrzik a pályázatainkat. A 2023. évi belső ellenőrzési terv éppen ezért a pénztárra terjed ki.

**Sári László polgármester**

Kérdés van-e ezzel kapcsolatban? Amennyiben nincs, aki támogatja a 2022. évi belső ellenőri beszámolót, szavazzon.

*A képviselő testület egyhangú szavazással (öt igen szavazattal) az alábbi határozatot fogadta el:*

 **60/2023. (VIII.28.) határozat**

Kerecsend Község Önkormányzatának Képviselő-testülete megtárgyalta a 2022. évi belső ellenőrzésről szóló beszámolót és elfogadta azt.

Határidő: 2023.08.31.

Felelős: dr. Szász Kata jegyző

**Sári László polgármester**

Aki támogatja a 2023.évi belső ellenőrzési tervet, kérem, szavazzon!

*A képviselő testület egyhangú szavazással (öt igen szavazattal) az alábbi határozatot fogadta el:*

 **61/2023. (VIII.28.) határozat**

Kerecsend Községi Önkormányzat Képviselő-testülete jóváhagyja Kerecsend Községi Önkormányzat és intézményei 2023 évi belső ellenőrzési tervét.

Határidő: 2023.08.31.

Felelős: dr. Szász Kata jegyző

**5. napirendi pont**

**Sári László polgármester**

Több helyről értesültem, hogy „egyfajta nyomás” hatására, egyre több önkormányzat mozdul az MBH irányába. Én ezt nem éreztem, hozzám jelzés nem érkezett, viszont a tavalyi évben rendkívül méltánytalan helyzetbe kerültünk, hiszen az önkormányzat működéséhez szükséges folyószámlahitel kérelem elbírálása az OTP-nél 5 hónapig tartott. Idei évben ez 2 hónapot vett igénybe. Azonban idei évben is bármilyen ügy kapcsán a fiókvezetőt, régióvezetőt bombáztunk a kérdéseinkkel, mert további ügyintézőket nem értünk el telefonon. Sajnos ennek így semmi értelme, így nem lehet együttműködni. Kértünk ajánlatot az MBH-tól, K&H-tól és az OTP-től is. A MBH részéről teljesen természetes volt, hogy létesítenek itt egy bankjegykiadó automatát, úgy gondolom ez régóta hiány itt a faluban és ezzel sokaknak tudnánk segíteni. Az OTP esetében a hitelkeret vizsgálatánál ingatlan fedezet mellett kaptunk 15 millió forintot, amiből 5 millió forintot visszatörlesztünk és csak 10 millió forintos marad a folyószámlahitel. Az MBH esetében akár 50 milliós hitel is lehetséges. Erre nincs szükségünk, de egy ilyen költségvetés mellett, mint a miénk kb. 10-15 millió forint indokolt lehet. Több olyan dolog is van, ami abba az irányba terel bennünket, hogy szeretnénk változtatni. Egyeztettünk a kollégákkal is, és az adókivetés ütemezése miatt találtuk indokoltnak a novemberi hónapot. A legkedvezőbb ajánlatot az MBH adta. Az ajánlatot láthattátok, a pénzügyes kollégák átnézték, jegyző kisasszony átnézte, minden szempontból kedvezőbb, mint az OTP.

**dr. Szász Kata jegyző**

Ez esetben nem Egerhez, hanem Füzesabonyhoz tartoznánk. Ami nagy probléma volt az ügyintézéssel kapcsolatban az OTP-nél, hogy hiába van a fiók Egerben a plázában, az önkormányzati ügyintézés Debrecenhez tartozik. Ezáltal minden dokumentumunkat oda küldik. A készpénz felvételeknél is folyamatosan probléma volt, előfordult, hogy háromszor kellett leadni aláírási jogosultságot, ugyanis valamilyen oknál fogva, nem tudták átvezetni, hogy a jegyző váltás miatt én kerüljek felrögzítésre aláíróként.

**Forgácsné Román Rita alpolgármester**

Az ATM helyére van már javaslat, elképzelés, hogy hová kerülne kihelyezésre?

**Sári László polgármester**

Két lehetőség merült fel, a hivatal előtere és a kocsma mögötti rész, a Coop Abc szomszédos épületrésze, amit le is lehet választani. Ha nincs több kérdés, szavazzunk!

Aki egyet ért, kérem szavazzon!

*A képviselő testület egyhangú szavazással (öt igen szavazattal) az alábbi határozatot fogadta el:*

 **62/2023. (VIII.28.) határozat**

A Kerecsend Község Önkormányzatának Képviselő-testülete megtárgyalta és elfogadta az előterjesztést, mely szerint az Önkormányzat számlavezető bankja november 1.-től az OTP Bank Nyrt.-t váltva a Magyar Bankholding Zrt.-re módosul.

Határidő: 2023.12.31.

Felelős: dr. Szász Kata jegyző

**6. napirendi pont**

**Sári László polgármester**

Barna Erika óvodavezető előterjesztésével folytatnánk, átadnám a szót.

**Barna Erika óvodavezető**

Egy kérelmet nyújtottam be a fenntartónak és a képviselő-testületnek. Ebben a nevelési évben 2022-2023-ban foglalkoztattunk egy plusz pedagógiai asszisztenst a fenntartó által finanszírozva, Farkas Kittit. Az SNI-s gyerekek nevelésében segített, valamint helyettesítések során is be tudtuk vonni a munkába segítségként. A törvény lehetővé teszi, hogy a délutáni órákban pedagógiai asszisztens is foglalkozhasson a gyerekekkel. Egy év alatt megmutatta, hogy mennyire sokoldalú személyiség. Szakmailag is kiváló és nemcsak az óvodai környezet, de a település aktív tagja volt több alakalommal. Felvették az Eszterházy Károly Katolikus Egyetem óvodapedagógus szakára, melyet szeptembertől kezd. Mivel a nevelőtestületünk fele 1-2-3 éven belül nyugdíjba megy, így szeretném őt foglalkoztatni a fenntartó által finanszírozva, valamint tanulmányi szerződést szeretnék vele kötni, és a képzés után 3 évig foglalkoztatni fenntartó által. Tanulmányai alatt mentori, szakmai segítséget nyújtok, valamint a biztosítom a törvény által előírt szabadságokat a tanulmányaihoz és a vizsgákhoz.

**Sári László polgármester**

Összeg szerűen ez mit jelent?

**Barna Erika óvodavezető**

Egy pedagógiai asszisztens bére nettóban kb 250 ezer Ft. Két gyermeke van, szeretne harmadikat is, így a tanulási periódusa alatt valószínűséggel Gyes vagy Gyed időszak is közbe jönne.

**Sári László polgármester**

Én támogatom a döntést, de egy összegszerű kimutatást mindenképp át kell néznünk, hogy pontosítsunk.

**Nagy Ferenc képviselő**

Nagyon jó munkaerő, ott van mindenhol, segítőkész, nem kivételez. Én támogatom.

**dr. Szász Kata jegyző**

Tavaly egy másik személy esetében volt ilyen kérelem, melyet a testület támogatott.

**Barna Erika óvodavezető**

Igen, Csatóné Bander Éva „pedasszisztensként” való foglalkoztatásáról, viszont mivel közben felmondott egy óvodapedagógus és mivel Évának megvan az óvodapedagógus diplomája, így ő jelenleg óvodapedagógus állás helyet tölt be.

**dr. Szász Kata jegyző**

Igen, és helyette került be pedasszisztensként Farkas Kitti.

**Forgácsné Román Rita alpolgármester**

Többször dolgoztam már együtt Kittivel. Legyen az bármilyen – nem óvodai rendezvény – ő önzetlenül jött és segített. Támogatom én is, hogy valamilyen módon marasztaljuk őt.

**dr. Szász Kata jegyző**

Összefoglalva akkor az lenne a javaslat, 1 évre meghosszabbítja és utána újra tárgyalja a testület.

**Sári László polgármester**

Aki egyetért, hogy az 1 éves időtartamra hosszabbítsuk meg, majd tárgyaljuk újra, kérem szavazzon!

*A képviselő testület egyhangú szavazással (öt igen szavazattal) az alábbi határozatot fogadta el:*

 **63/2023. (VIII.28.) határozat**

Kerecsend Község Önkormányzatának Képviselő-testülete megvitatta és elfogadta Barna Erika intézményvezető kérelmét Farkas Kitti pedagógiai asszisztensként történő alkalmazására 1 éves határozott időre a Berekerdő Óvoda intézményben.

Határidő: 2024.08.31.

Felelős: dr. Szász Kata jegyző

**7. napirendi pont**

**dr. Szász Kata jegyző**

Az önkormányzat teljes szociális területe ellenőrzésen esett át a nyári hónapokban. Ellenőrzésre került a családsegítői rész, házi gondozás, szociális étkezés, szociális konyha és a játszóterek is. A legátfogóbb ellenőrzés a családsegítő és házi segítségnyújtást érintette. Itt kettő megállapítást kaptunk, a szakmai programok régiek, tartalmilag ugyan megfelelőek, de régiek, emiatt előírták ennek a felülvizsgálatát és új szakmai programnak az elkészítését. Erre kértem meg Simon Miklósnét, hogy készítse el és ez is az előterjesztés.

**Simon Miklósné családsegítő**

A szociális törvény és a gyermekvédelmi törvény kötelezővé teszi az önkormányzatoknak ezeknek a feladatoknak az ellátását. Az előző szakmai program tartalmilag megfelelt, a szakmai előírásoknak megfelelően volt és van is összeállítva. Itt nem a mai logikai sorrendünk alapján, hanem itt van egy elvárás, ami szerint el kell készíteni ezt a szakmai programot. A szakmai program összefoglalója a különböző törvényekben megjelenő szakmai követelményeknek. Így a családsegítő szolgálat szakmai programja és a házi gondozási feladatok szakmai programja is teljes egészében a törvényeknek megfelel.

**Sári László polgármester**

Kérdés-észrevétel van-e?

Amennyiben nincs, kérem szavazzunk!

*A képviselő testület egyhangú szavazással (öt igen szavazattal) az alábbi határozatot fogadta el:*

 **64/2023. (VIII.28.) határozat**

Kerecsend Község Önkormányzatának Képviselő-testülete megvitatta és elfogadta a Kerecsendi Családsegítő- és Gyermekjóléti Szolgálat szakmai programjának felülvizsgálatát.

Határidő: 2023.09.30.

Felelős: dr. Szász Kata jegyző

**8. napirendi pont**

**dr. Szász Kata jegyző**

A másik terület a házi segítségnyújtás és szociális étkeztetés szakmai programja is szintén felülvizsgálatra került, ennek a területnek a szakmai programját is Simon Miklósné készítette el. További információ, hogy a szociális konyhánál és a játszótéri ellenőrzésnél is mindent rendben találtak.

**Sári László polgármester**

Kérdés, észrevétel van-e?

Amennyiben nincs, kérem a szakmai program elfogadását! Aki egyetért, kérem tegye fel a kezét!

*A képviselő testület egyhangú szavazással (öt igen szavazattal) az alábbi határozatot fogadta el:*

 **65/2023. (VIII.28.) határozat**

Kerecsend Község Önkormányzatának Képviselő-testülete megvitatta és elfogadta a Kerecsendi Házi segítségnyújtás és szociális étkeztetés szakmai programjának felülvizsgálatát.

Határidő: 2023.09.30.

Felelős: dr. Szász Kata jegyző

**Sári László polgármester**

Tájékoztatásként szeretném meg mondani, hogy a működésünkkel kapcsolatban lassan minden szabályzat elkészül és napra kész lesz. Ezzel kapcsolatban a vízkár elhárítási terv is átdolgozásra került, illetve most van folyamatban a veszély elhárítási tervnek is az átdolgozása. Más besorolásba kerültünk át, így más elég lesz egy 25 fős polgári védelmi szervezet.
Kérdés – észrevétel van-e?

**Román István**

A testületi üléssel kapcsolatban szeretnék egy pár dolgot megjegyezni. Soros testületi ülés lett meghirdetve és nem tudom eldönteni, hogy jogszerűen vagyok-e itt vagy nem? Máskor ki volt írva, hogy nyílt soros testületi ülés. Korábban már felvetettem azt, hogy hiányoznak testületi ülés jegyzőkönyvek a honlapról, most is találtam, az áprilisi soros testületi ülés jegyzőkönyve hiányzik. Megvolt-e már a falubejárás? Mert azt tapasztalom, hogy vannak hiányosságok bőven. A Demjéni úton már vannak olyan területek, ahol közlekedni sem lehet, mert a gaz benőtt mindent. Polgármester úr, 150 m2-es sportparkot határoztunk meg, és meglepően tapasztaltam azt, hogy nem 150m2-es sportpark lett elkészítve. Ennek mi az oka? Miért nem lett ez az akkori képviselő-testületi elé beterjesztve, hogy nem ez a 150m2 lett elfogadva és nem ez lesz megvalósítva. Nem értem miért történhetett ez meg? Azon kívül nem értem, hogy amit a 150 m2-re kapott összeget az önkormányzat azt a 16 millió forintot, hogy akkor mennyi lett felhasználva?

**Sári László polgármester**

Nyilvános testületi ülés, valószínűleg lemaradt a meghívóról. A jegyzőkönyvek pótlása a honlapon folyamatban van. A falubejárás megtörtént, a határidőkkel kapcsolatban lehet probléma. Úgy gondolom, hogy bármi, ami jegyzői hatáskörbe tartozó döntés születik, az biztos, hogy jogszerű. Ha van konkrét jelzés, ami felett esetleg a szemle során elsiklottunk, akkor konkrétan meg kell nevezni és biztos vagyok benne, hogy jogszerű intézkedés születik. A sportpályával kapcsolatban, amiről született egy döntés és ezen felül semmi közünk nem volt hozzá, ez egy állami beruházásban valósult meg, ők választották ki a kivitelezőt. Én azt gondolom, hogy ezt megválaszoljuk írásban a pontosság miatt. Itt született egy döntés, valószínűleg amit készítettek előterjesztést, azt is elírták. Mi nem mértük, hogy az mennyi, kaptuk az államtól, örültünk, hogy Kerecsenden ilyen is van.

**Román István**

Ezt másképp látjuk, mert ha én kapok valamit megnézem, hogy a leírtaknak megfelel-e. 2019-ben vagy 2020-ban lett egy új tájház, a sváb nemzetiségi tájház. Ezzel kapcsolatban érdeklődnék, hogy mi van folyamatban. Nincs megnevezve, hogy ez sváb tájház, nincsen nyitvatartási idő. Aztán abban az időben volt róla szó, hogy 4,3 millió forintot pályáztak meg és ez az összeg fel lett-e használva?

**Forgácsné Román Rita alpolgármester**

Még ha nem is lettem megszólítva, tudom, hogy a kérdés nekem szól. Ez a családi örökségünk, családunk tulajdonában lévő ingatlan, Demjéni út 41 szám. Az önkormányzatnak az égvilágon semmi köze nincs hozzá. 2019-ben, októberi határozatban járult hozzá az önkormányzat, hogy helyi védelem alá helyeztették. Nos, ennek az a következménye kedves Pista, - ha már ennyire beleástad magad -, hogy tudnod kellene, hogy a helyi védelem alá eső ingatlanoknak a felújítás és pályáztatása az egy külön procedúra. A Teleki Alapítványhoz benyújtottunk magánemberként, magánszemélyként, - semmi köze nincs hozzá az önkormányzatnak – egy pályázatot, 1,5 milliót nyertünk egy és fillérre pontosan a 1,5 millió el lett használva tervdokumentációk elkészítésére. Erről határozat van. A covid miatt húzódott a második körös pályázati kiírás. Amikor kiírták a pályázatot, újra beadtuk megvalósításra. Maximum 20 millió forintig lehetett pályázatot benyújtani, mi ezt meg is tettük az előzetes tervdokumentációk alapján. Döntés születtet idén májusban, hogy 5 millió forinttal tudják támogatni ezt a projektet, de 15 milliót tegyünk mi hozzá önerőként, majd ők megmondják, hogy Dunántúlról érkezik egy restaurátor, egy kőműves, egy számunkra teljesen ismeretlen személy, aki megmondja a mi 15 milliónkból, hogy ő majd mit csinálna. Mi úgy döntöttünk családilag, hogy visszaadjuk ezt a pályázatot, és magánszemélyként - semmi köze továbbra is a pályázatnak az önkormányzathoz, majd mi eldöntjük, hogy mi lesz a családi örökségünk sorsa.

**Román István**

Tiszta sor. Akkor mégis csak kellett az önkormányzatnak a határozata ahhoz, hogy sváb ház legyen.

**Forgácsné Román Rita alpolgármester**

Svábház – ha a jó Isten is úgy akarja – lesz, de hogy mikor azt nem fogom neked tudni megmondani, mert így, hogy kiemelt projektként kezelték és csak 5 millió forinttal tudták támogatni! Ha olyan lennék eladnám 1-2 millióért és elherdálnám, de nem olyan vagyok, hosszútávú terveim vannak vele. Nagyon szeretném, hogy a keresztanyám Branyiczky Andrásné Román Júliának az a 42 éve, amit az önkormányzatnál töltött és a falu életében nagyon sok rendezvényt lebonyolított és 2 könyvet írt, érdemel annyit, hogy a családi hagyatékból neki egy emlékszobát vagy egy sváb jellegű tájházat kialakítsunk. Nagyon szeretném, ha anyagilag úgy állnék, hogy ezt egy éven belül megcsináljam, de sajnos ez nem így működik.

**Román István**

Megszeretném kérdezni azt, mivel itt voltam azon a testületi ülésen, amin el lett fogadva az ülésterv. Mikor lesz a közmeghallgatás?

**dr. Szász Kata jegyző**

Októberben lesz, de még nincs dátum kitűzve. Azon az ülésen nem volt javaslat, így majd ki lesz tűzve.

**Román István**

Sokan járnak a Kakuk féle ház felé a Demjéni úton, önkormányzati képviselők is, de nem tűnt fel nekik, hogy néz ki.

**Sári László polgármester**

Demjéni út hány szám?

**Schönberger Csaba Jakob NNÖ elnök**

Demjéni út 44.

**Sári László polgármester**

Idetelepült vállalkozásé lett az épület és egy irodaépület kerülne majd kialakításra.

**Román István**

A legutóbbi ülésen itt voltam és felvettem azt, hogy a Demjéni úti járdával kapcsolatban problémák vannak. A szegélyköveknél ugyanúgy jönnek ki a füvek Azt az ígéretet kaptam, hogy meg lesz nézve és intézkedve lesz ezzel kapcsolatban, de még azóta sem láttam, hogy lenne változás, le lenne-e gyomirtózva. De meg lehetne nézni, hogy megcsinálták-e normálisan azt az alapot. Akkor elő lett írva, hogy milyen alapot kell neki csinálni, hány centi betont kell rátenni aztán a zúzott kövek és utána a térkő. Ketten voltunk ott polgármester úr, mikor átadásra került. Az átvevő vagy építésvezető arra nem volt képes, hogy kijöjjön és azok a hibák, amik előzőleg fel voltak neki írva megnézze, hogy meg lett-e csinálva.

**Sári László polgármester**

Amit mi tudunk azt megcsináljuk, nyilván gyomirtani tudunk.

**Román István**

Még egy dolgot szeretnék megjegyezni. Az orvosi szolgálati lakás bal oldala meg van szakadva. Nem tudom, hogy a festés vagy szigetelés vagy micsoda, de egyre jobban nyílik szét. Ezt már talán fel is vetettem, hogy a vállalkozónak garanciálisan meg kellene csinálnia.

**Sári László polgármester**

Ez esetben lehet, hogy jogi út lesz belőle. A vállalkozóval kapcsolatban minden jelzés le lett írva, nem baráti beszélgetés volt.

**Román István**

Még egy dolgot szeretnék mondani. Mikor én képviselő voltam, ment a falu tv-ben a közvetítés. Felvetették azt a lakosok, hogy nem érteni, amit a képviselők mondanak. Akkor mindenki előtt volt egy mikrofon. Azért mondom, mert egyesek olyan csendben beszélnek, hogy alig lehet hallani. Nem hiszem el hogy nem lehet hangosan, érthetően beszélni. A mikrofonoknak meg kell lennie, ki kell akkor tenni az asztalokra.

**Fónad István képviselő**

A közterület tisztántartásáról szóló rendelet határa az meddig tart? A teljes közigazgatási területre, vagy csak a belterületre?

**dr. Szász Kata jegyző**

Teljes közigazgatási területre, de elsősorban belterületre. Külterület abban az esetben érintett, ha parlagfűvel szennyezett. Ezt be kell jelenteni egy parlagfű észlelő rendszerbe, ezt követően kimegyünk helyszínre és kimegy a felszólítás. Belterületen belül van folyamatos ellenőrzés, az idei évben eddig 52 telek került felszólításra.

**Sári László polgármester**

Amennyiben nincs több kérdés, az ülést bezárom.

kmf.

 Sári László dr. Szász Kata

 polgármester jegyző